ET Euroopa Liidu Teataja C 180/13

Ärakuulamise eest vastutava ametniku lõpparuanne (1)

COMP/38.511 – DRAMid

2011/C 180/08

Käesolev juhtum hõlmab kümmet mälukiipe tootvat ettevõtjat (2). Väidetavalt kooskõlastasid ja jälgisid ettevõtjad suurtele arvutite/serverite algseadmete valmistajatele müüdavate DRAMide (dünaamiline muutmälu) ja R-DRAMide (Rambuse dünaamiline muutmälu) hindu. Kartelli loomisest tulenev rikkumine kestis 1. juulist 1998 kuni 15. juunini 2002 (3).

Tegemist on esimese korraga, kui komisjon võtab rikkumist käsitleva otsuse vastu kokkuleppemenetluse kaudu (4).

Taust

Juhtum algatati 2002. aasta augustis Micron Technology Inc. esitatud trahvidest vabastamise taotluse alusel, ettevõtjale anti 16. detsembril 2002 tingimuslik vabastus trahvide maksmisest. Ajavahemikus 2003. aasta detsember kuni 2006. aasta veebruar taotlesid Infineon, Hynix, Samsung, Elpida ja NEC leebemat kohtlemist. Kõnealuseid ettevõtjaid ei kontrollitud.

10. veebruaril 2009 algatas komisjon tulenevalt määruse (EÜ) nr 1/2003 (5) artikli 11 lõikest 6 Microni, Infineoni, Hynixi, Samsungi, Elpida, NECi, Hitachi, Mitsubishi, Toshiba ja Nanya suhtes menetluse. 13. veebruaril 2009 kutsuti osapooli kirjalikult teatama, kas nad on valmis osalema kokkuleppe sõlmimist (6) käsitlevates aruteludes. Kõik osapooled nõustusid arutelul osalema ning konkurentsi peadirektoraadiga toimusid kahepoolsed kokkulepet käsitlevad arutelud.

Kokkuleppemenetlus

Kokkuleppearutelud korraldati kolmes etapis ajavahemikus 2009. aasta aprillist novembrini, mille jooksul toimus komisjoni ja iga osapoole vahel kolm ametlike kahepoolsete kohtumiste vooru. Tavaliselt esindas komisjoni kõnealustel kohtumistel töörühm, mida juhtis kõrgem ametnik ning ärakuulamise eest vastutava ametniku ja õigustalituse esindaja.

Kohtumiste esimeses voorus teavitati osapooli suuliselt vastuväidetest, mida komisjon kavatses nende suhtes tõstatada, samuti teavitati osapooli tõenditest, millele kõnealused vastuväited toetusid. Osapooltele tehti teatavaks ka teiste osapoolte nimed ning see, kas need taotlesid leebemat kohtlemist või mitte ning see, kas need olid kaasatud kokkulepet käsitlevatesse aruteludesse. Esimese kohtumise järel võimaldati osapooltele juurdepääs konkurentsi peadirektoraadi ruumides asuvatele asjaomastele tõenditele ja suulistele avaldustele. Osapooltele võimaldati ka juurdepääs kõigi komisjoni käsutuses olevate dokumentide loetelule, et osapooltel oleks võimalik nõuda neile juurdepääsu, kui nad seda vajalikuks peavad, et määrata kindlaks oma seisukoht seoses ajavahemikuga või mõne muu kartelliga seotud aspektiga. Kaks osapoolt taotlesid täiendavat juurdepääsu komisjoni andmetele, taotlust peeti põhjendatuks ning juurdepääs võimaldati. Kõnealuses etapis ei või komisjoni ruumidest tõendeid siiski enam välja viia.

Seejärel korraldati teine voor, mille käigus arutati uute tõendite valguses täiendavalt esitatud vastuväiteid. Kohtumiste teise vooru eesmärk oli jõuda komisjoni ja osapoolte vahel ühisele arusaamisele eelkõige väidetava kartelli kestuse ja ulatuse küsimuses. Teise vooru lõpuks olid kõik asjaomased osapooled seisukohal, et väidetava kartelli kestuse ja ulatuse küsimuses oldi jõutud piisavalt ühisele seisukohale, et jätkata arutelusid kokkuleppe saavutamiseks. Osapooltele anti CD-ROM, mis sisaldas läbivaatamiseks vajalikke tõendeid ning loetelu kõigist komisjoni käsutuses olevatest dokumentidest.

Kolmanda vooru käigus teavitati osapooli komisjoni poolt kokkuleppemenetluse raames määratavate võimalike trahvide ulatusest. Täpsemalt teavitati igat osapoolt üldises vormis trahvide määramise suuniste praktilisest kohaldamisest kõnealuses juhtumis. Lisaks sellele kehtestati osapooltele tähtaeg, mille jooksul tuleb esitada nõusolek kokkuleppe sõlmimiseks.

Järgnevalt andsid kõik osapooled kokkuleppe sõlmimiseks nõusoleku, mille raames tunnistasid nad selgelt ja üheselt oma vastutust ELi toimimise lepingu artikli 101 ja EMP lepingu artikli 53 rikkumise eest. Kokkuleppe sõlmimise nõusolekus kinnitasid osapooled, i) et neid oli piisavalt teavitatud vastuväidetest, mida komisjon kavatses nende suhtes esitada ning et neile anti sellega seoses piisavalt võimalusi oma seisukohti avaldada, ii) et nad ei kavatsenud taotleda juurdepääsu andmetele või esitada oma seisukohti suulisel ärakuulamisel, tingimusel et vastuväited ja lõplik otsus peegeldavad nende kokkuleppe sõlmimise nõusolekut ning iii) nad nõustusid vastuväited ja lõpliku otsuse vastu võtma inglise keeles.

4. veebruaril 2010 kiitis komisjon heaks vastuväited, mis peegeldasid osapoolte kokkuleppe sõlmimise nõusolekut. Sellest teavitati osapooli konkurentsi peadirektoraadi ruumides. Tehnilise vea tõttu teavitati osapooli uutest vastuväidetest, mis võeti vastu 16. veebruaril 2010.

Kõik osapooled kinnitasid oma vastustes, et vastuväited vastasid nende kokkuleppe sõlmimise nõusoleku sisule ning et nad täidavad jätkuvalt kokkuleppemenetlusel võetud kohustused. Komisjon peaks seetõttu võtma vastu määruse (EÜ) nr 1/2003 artiklitest 7 ja 13 tuleneva otsuse.

Otsuse eelnõu

Otsuse eelnõus jäädakse esitatud vastuväidete juurde ning esitatakse ka osapoolte vastavad kokkuleppe sõlmimise nõusolekud. Sellest tulenevalt on otsuse eelnõus esitatud ainult niisugused vastuväited, mille kohta pooled on saanud oma seisukoha teatavaks teha.

Kooskõlas eespool nimetatuga ning võttes arvesse, et osapooled ei ole esitanud andmetele juurdepääsu või oma kaitseõigusega seoses mulle või kokkulepet käsitlenud aruteludel osalenud ärakuulamise eest vastutava ametniku esindajale ühtegi küsimust, leian, et kõigi menetlusosaliste õigusest ärakuulamisele on käesoleva juhtumi puhul kinni peetud.

Brüssel, 10. mai 2010 Michael ALBERS

(1) Vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklitele 15 ja 16 (EÜT L 162, 19.6.2001, lk 21).

(2) Elpida, Hitachi, Hynix, Infineon, Micron, Mitsubishi, Nanya, NEC, Samsung ja Toshiba (iga ettevõtja moodustab eraldi kontserni).

(3) R-DRAMe hõlmav kartell alustas tegevust 9. aprillil 2001.

(4) Komisjoni määrus (EÜ) nr 622/2008, millega muudetakse määrust (EÜ) nr 773/2004, seoses kokkuleppemenetluste teostamisega kartellide puhul, (ELT L 171, 1.7.2008, lk 3) ja komisjoni teatis, mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse 1/2003 artiklitele 7 ja 23 (ELT C 167, 2.7.2008, lk 1).

(5) 8. aprillil 2009 algatati menetlus ametlikult ka kõnealuste ettevõtjate asjaomaste tütarettevõtjate suhtes.

(6) Määruse (EÜ) nr 773/2004 artikli 10 punkti a lõige 1 (ELT L 123, 27.4.2004, lk 18).